**РЕПУБЛИКА СРПСКА**

**НАРОДНА СКУПШТИНА**

**З А П И С Н И К**

**са Девете редовне сједнице Народне скупштине Републике Српске,**

**одржане** **22, 23. и 28. маја 2024. године**

Девета редовна сједница Народне скупштине Републике Српске одржана je 22, 23. и 28. маја 2024. године у Бањој Луци.

Предсједник Народне скупштине Републике Српске др Ненад Стевандић отворио је засједање Девете редовне сједнице и констатовао да постоји кворум, те да су одсуство са сједнице најавили народни посланици: Милица Ловрић, Милан Милаковић, Мирјана Орашанин, Вукота Говедарица, Милан Савановић, Жељко Дубравац, Славенко Ристић, Небојша Дринић, Николина Шљивић, Предраг Нешић, Дарко Бањац и Мирна Савић Бањац.

На почетку сједнице предсједник је обавијестио присутне да ће се радити редовно радно вријеме.

Прије преласка на расправу о Приједлогу дневног реда Девете редовне сједнице Народне скупштине, предсједник је дао на гласање записнике, на које није било примједаба у предвиђеном пословничком року:

* **Записник са Осме редовне сједнице Народне скупштине Републике Српске, одржане 12, 13. и 14. марта 2024. године, *усвојен je са* (**присутно 71, гласало 63) ***62 гласа за, ниједним против и 1 посланик се уздржао од гласања;***
* **Записник са Једанаесте посебне сједнице Народне скупштине Републике Српске, одржане 28. марта 2024. године, *усвојен je са* (**присутно 68, гласало 62) ***61 глас за, ниједним против и 1 посланик се уздржао од гласања*;**
* **Записник са Дванаесте посебне сједнице Народне скупштине Републике Српске, одржане 29. марта 2024. године, *усвојен je са* (**присутно 69, гласало 63) ***62 гласа за, ниједним против и 1 посланик се уздржао од гласања.***

Прешло се на утврђивање Приједлога дневног реда Девете редовне сједнице Народне скупштине Републике Српске.

У предвиђеном пословничком року, а у складу са чланом 127 Пословника Народне скупштине Републике Српске (у даљем тексту Пословник) предсједник Народне скупштине је поднио захтјев за допуну дневног реда – Став Народне скупштине Републике Српске о предложеној резолуцији о Сребреници у Генералној скупштини Уједињених нација – приједлог др Ненада Стевандића, предсједника Народне скупштине, те Влада Републике Српске за повлачење тачке 4 – Приједлог закона о измјени и допуни Закона о платама и накнадама судија и јавних тужилаца у Републици Српској – по хитном поступку и измјену у редослиједу тачака дневног реда.

Приједлог предсједника Народне скупштине за допуну дневног реда:

* Став Народне скупштине Републике Српске о предложеној резолуцији о Сребреници у Генералној скупштини Уједињених нација – приједлог др Ненада Стевандића, предсједника Народне скупштине ***усвојен је са*** (присутно 70, гласало 66) ***61 гласом за, 4 против и 1 посланик се уздржао од гласања***.

Приједлог Владе Републике Српске:

* о повлачењу тачке 4 – Приједлог закона о измјени и допуни Закона о платама и накнадама судија и јавних тужилаца у Републици Српској – по хитном поступку ***усвојен је*** ***са*** (присутно 70, гласало 66) ***61 гласом за, 1 против и 4 посланика су се уздржала од гласања***;
* о измјени у редослиједу тачака дневног реда тако да тачка 8 – Приједлог закона о посебном регистру и јавности рада непрофитних организација буде тачка 24 ***усвојен је са*** (присутно 69, гласало 63) ***45 гласова за, 17 против и 1 посланик се уздржао од гласања***.

Посланици су усвојили

**ДНЕВНИ РЕД**

1. Питања предсједнику Владе Републике Српске;
2. Став Народне скупштине Републике Српске о предложеној резолуцији о Сребреници у Генералној скупштини Уједињених нација – приједлог др Ненада Стевандића, предсједника Народне скупштине;
3. Приједлог декларације о противљењу отварању рудника литијума, бора, натријума, стронцијума, калијума и пратеће асоцијације елемената на територији општине Лопаре – грађанска иницијатива;
4. Приједлог закона о измјени и допуни Закона о порезу на добит – по хитном поступку;
5. Приједлог закона о измјенама и допунама Закона о платама запослених у институцијама правосуђа Републике Српске – по хитном поступку;
6. Приједлог закона о измјени и допунама Закона о јавним тужилаштвима Републике Српске – по хитном поступку;
7. Приједлог закона о измјенама и допунама Закона о полицији и унутрашњим пословима – по хитном поступку;
8. Приједлог закона о заштити природе;
9. Приједлог закона о припајању дијела Града Зворник Општини Лопаре;
10. Приједлог закона о измјенама и допунама Закона о посебном режиму извршења казне затвора;
11. Нацрт закона о положају и овлашћењима Црвеног крста Републике Српске;
12. Нацрт закона о измјенама и допунама Закона о мјерама безбједности у пословању готовим новцем и другим вриједностима – приједлог др Ненада Стевандића, предсједника Народне скупштине;
13. Нацрт закона о измјенама и допунама Закона о девизном пословању;
14. Нацрт закона о измјенама и допунама Закона о боравишној такси;
15. Извјештај о раду Министарства унутрашњих послова Републике Српске за 2023. годину;
16. Извјештај о раду и финансијски извјештај Комисије за концесије Републике Српске за 2023. годину;
17. Годишњи извјештај Омбудсмана за дјецу за 2023. годину;
18. Годишњи извјештај Високог судског и тужилачког савјета Босне и Херцеговине за 2023. годину;
19. Годишњи извјештај о резултатима активности Институције омбудсмана за људска права Босне и Херцеговине за 2023. годину;
20. Информација о одлукама о помиловању у 2023. години;
21. Информација о обавезама које за Босну и Херцеговину и Републику Српску проистичу из процеса придруживања Европској унији са прегледом мјера и активности реализованих током 2023. године;
22. Приједлог одлуке о прихватању задужења Републике Српске код Развојне банке Савјета Европе по Пројекту реконструкције, изградње и опремања објеката четири психијатријске установе Републике Српске;
23. Приједлог одлуке о давању сагласности за отуђење покретне имовине – службених возила ЈП „Радио-телевизији Републике Српске“;
24. Приједлог закона о посебном регистру и јавности рада непрофитних организација;
25. Избор и именовање;

***са***(присутно 69, гласало 66)***57 гласова за, 4 против и 5 посланика се уздржало од гласања.***

Прешло се на разматрање тачака дневног реда.

**Ад – 1: Питања предсједнику Владе Републике Српске**

У оквиру ове тачке дневног реда, учествовали су: Ђорђе Вучинић, Небојша Вукановић, Огњен Бодирога, Тања Вукомановић, Мирела Кајкут Зељковић, Ања Љубојевић, Младен Илић, Недељко Гламочак, Ненад Лаловић, Ранка Перић Ромић, Биљана Петковић, Славиша Марковић, Срђан Тодоровић, Загорка Граховац и Миланко Михајилица.

Повреду Пословника пријавио је Небојша Вукановић.

**Ад – 2:** **Став Народне скупштине Републике Српске о предложеној резолуцији о Сребреници у Генералној скупштини Уједињених нација – приједлог др Ненада Стевандића, предсједника Народне скупштине**

У име предлагача уводно излагање поднио је др Ненад Стевандић, предсједник Скупштине.

Игор Црнадак је тражио да се по члану 132 Пословника прво обрате шефови клубова.

У посланичкој расправи, учествовали су: Срђан Мазалица, Игор Црнадак, Споменка Стевановић, Огњен Куљић, Александар Трнинић, Небојша Вукановић, Недељко Гламочак, Миланко Михајилица, Огњен Бодирога, Рамиз Салкић, Ања Љубојевић, Саша Грбић и Амир Хуртић.

Криви навод или реплику, имали су: Срђан Мазалица, Небојша Вукановић, Игор Црнадак, др Ненад Стевандић, Миланко Михајилица и Игор Жунић.

Повреду Пословника пријавио је Недељко Гламочак.

Закључена је расправа.

Завршну ријеч о овој тачки дневног реда дао је др Ненад Стевандић, предсједник Скупштине.

По окончању расправе посланици су усвојили Протест.

**„Поштованим представницима** Босне и Херцеговине, Републике Хрватске и Републике Србије – странама уговорницама Општег оквирног споразума за мир у Босни и Херцеговини (Уговорнице),

**Уваженим представницима** Републике Француске, Савезне Републике Њемачке, Руске Федерације, Уједињеног Краљевства Велике Британије и Сјеверне Ирске и Сједињених Америчких Држава – свједоцима Општег оквирног споразума за мир у Босни и Херцеговини (државе свједоци),

**Поштованим представницима** Републике Руанде, Републике Италије, Републике Албаније, Републике Чиле, Републике Финске, Републике Ирске, Хашемитске Краљевине Јордана, Кнежевине Лихтенштајн, Малезије, Краљевине Холандије, Новог Зеланда, Републике Словеније, Републике Турске, Републике Сјеверне Македоније, Канаде, Републике Аустрије, Републике Литваније, Краљевине Шведске, Републике Вануату, Великог Војводства Луксембурга, Републике Пољске и Република Естоније (остале земље),

У својству уговорне стране Општег оквирног споразума за мир у Босни и Херцеговини, а у складу са одредбама члана 60 Бечке конвенције о праву међународних уговора из 1969. године (Бечка конвенција) и члана 70 Устава Републике Српске, Република Српска, коју представља Народна скупштина, усваја:

**ПРОТЕСТ ПРОТИВ КРШЕЊА ОПШТЕГ ОКВИРНОГ СПОРАЗУМА ЗА МИР У БОСНИ И ХЕРЦЕГОВИНИ И**

**ОПШТЕГ МЕЂУНАРОДНОГ ПРАВА**

1. Народна скупштина Републике Српске упућује формални протест као одговор на радње предузете у оквиру неформалне групе држава „међурегионалног језгра“ која је Генералној скупштини Уједињених нација доставила коначни Нацрт Резолуције УН о геноциду у Сребреници .

Овај формални протест првенствено се односи на Републику Хрватску (Уговорницу), као и на Савезну Републику Њемачку, Републику Француску, Уједињено Краљевство Велике Британије и Сјеверне Ирске и Сједињене Америчке Државе (државе свједоци), као и друге земље које су учествовале у спонзорисању или ко-спонзорисању Резолуције УН-а о геноциду у Сребреници, процесу који је у супротности са принципима општег међународног права, посебно у супротности са Општим оквирним споразумом за мир у Босни и Херцеговини и његовим Анексом 4.

1. Анекс 4 у члану 5 став 2 тачка ц. и став 3 тачка а. прописује да ће Предсједништво настојати да све одлуке усвоји консензусом; те да је Предсједништво Босне и Херцеговине овлашћено за вођење спољне политике Босне и Херцеговине.

Супротно одредбама Анекса 4, коначни Нацрт Резолуције УН-а о геноциду у Сребреници сачињен је и достављен Генералној скупштини Уједињених нација без учешћа или одобрења Предсједништва Босне и Херцеговине и без икаквог концензуса унутар Босне и Херцеговине.

1. Општи оквирни споразум за мир у Босни и Херцеговини и сви његови анекси представљају опште међународно право. Предмет његовог регулисања се тиче мира и међународног мира. Ријеч је мултилатералном мировном уговору са бројним земљама свједоцима. Додатно, Савјет безбједности Уједињених нација је одиграо кључну улогу у интернационализацији Општег оквирног споразума за мир у Босни и Херцеговини и његовом увођењу у корпус општег међународног права и то путем прецедентне Резолуције 1031 (1995), која је формално подржала Споразум, као и накнадним резолуцијама и активном укључивању у његову имплементацију.

Анексом 4 Општег оквирног споразума за мир у Босни и Херцеговини уводи се Устав Босне и Херцеговине и суштински регулише најосетљивије питање у сваком мировном споразуму: подјела власти у постконфликтном друштву. Успостављањем оквира за подјелу власти, овај Анекс служи као камен темељац и мира и државности у Босни и Херцеговини, чинећи га незаобилазним за постизање циља или сврхе Споразума у цјелини. Као такав, Анекс 4 уводи међународноправно ограничење овлашћења других органа који представљају Босну и Херцеговину.

1. Општи оквирни споразум за мир у Босни и Херцеговини и сви његови анекси дјелују *erga omnes*. Поступање супротно одредбама Анекса 4 представља повреду уговорних обавеза од стране Републике Хрватске; обавеза из општег међународног права и фидуцијарних дужности земаља свједока; и обавеза из општег међународног права осталих земаља.
2. *Bona fides* начело уведено у члану 26. Бечке конвенције обавезује уговорне стране да испуњавају своје обавезе у доброј вери и да се уздржавају од радњи које подривају уговорене циљеве и сврху уговора. Као Уговорница, Република Хрватска је дужна поштовати установљену подјелу власти у Босни и Херцеговини и надлежности Предсједништва. Доктрина немогућности извршења не може се примјенити у конкретном случају на страни Уговорнице.
3. Заједно са обавезама које произилазе из општег међународног права, државе свједоци крше своје фидуцијарне дужности када нарушавају одредбе Општег оквирног споразума за мир у Босни и Херцеговини.

У настојањима успостављања моралног и етички прихватљивог опхођења и принципа добре управе, универзално су важећи основни фидуцијарни принципи који укључују однос повјерења, лојалности и одговорности. Иако се примена ових принципа може разликовати у зависности од правног оквира и контекста, они задржавају истовјетну суштину у међународном праву. Државе свједоци, у својој улози фидуцијара, имају дужност да подржавају стандарде моралног и етичког опхођења, да спријечавају сукобе и да служе интересима свих Уговорница непристрасно, без икакве дискриминације или фаворизовања. На тај начин државе свједоци испуњавају своју фидуцијарну дужност и спрјечавају злоупотребу моћи те промовишу принципе доброг управљања. Најзад, најважнија дужност држава свједока је да подстичу изградњу мира и помирење која се описаним активностима крши.

1. Остале земље се не могу опозвати правило *pacta tertiis* из члана 34. Бечке конвенције како би избјегле обавезу поштовања одредби Општег оквирног споразума за мир у Босни и Херцеговини. Према општем међународном праву, принцип да трећа држава не може бити везана уговором између других држава се не сматра перемпторном нормом. И у теорији и у пракси познати су изузеци од правила *pacta tertiis*. Између осталих, уговори који успостављају међународне пловне путеве, као што је Панамски канал, као и уговори који демилитаризују одређена подручја, као што је Уговор о Аландским острвима изузети су од важења правила *pacta tertiis.* Слично њима, уговори који успостављају заједничке режиме за морске или копнене територије, као што је Уговор о Антарктику, и мировни споразуми, као што је Општи оквирни споразум за мир у Босни и Херцеговини, такође су признати као изузеци од овог правила.

У контексту високо интернационализованог мировног процеса који је претходио закључивању Општег оквирног споразума за мир у Босни и Херцеговини, у који су били укључени различити универзални и регионални субјекти као што су комисије, Контакт група, мировне конференције, Уједињене нације и њени органи и агенције, сматра се да су Уговорнице добиле одговарајућа овлашћења да регулишу питања Споразума на начин да он има *erga omnes* дејства. Наведено имплицира да је претпоставка надлежности Уговорница да дјелују у општем интересу призната од стране свих трећих држава, изузев оних које су се изричито томе противиле.

1. Из члана 38. Бечке конвенције произилазе и друге врсте међународноправних обавеза Уговорнице, држава свједока и осталих земаља.
2. Сврха Општег оквирног споразума за мир у Босни и Херцеговини је нарушена оспореним активностима Уговорнице, држава свједока и осталих земаља, што је произвело конкретне, дестабилизујуће ефекте по регионалну безбједност и деликатну равнотежу подјеле власти из Споразума .
3. У свјетлу описаних тешких кршења, Република Српска захтјева хитну обуставу наведених радњи и враћање у релевантне међународноправне оквире као и поштовању уговорних обавеза. Такође, тражимо да Уговорница, државе свједоци и остале земље дају званичан одговор са образложењем мјера које ће бити предузете да се ова ситуација исправи као и да се спријече будућа кршења.
4. Непоступање према овој протестној ноти и непредузимање корективних радњи изузеће Републику Српску од праксе заобилажења Предсједништва и било каквог ефекта Резолуције о геноциду у Сребреници.

Такође, неуспјех у рјешавању ове протестне ноте може довести Републику Српску у ситуацију да тражи рјешење путем међународноправних механизама за мирно рјешавање спорова, укључујући, али не ограничавајући се на арбитражу, међународне парнице, суспензију или поништење Споразума, самоопредјељење итд.

1. Верујемо да ће се Уговорница, државе свједоци и остале земље односити према овом питању са озбиљношћу коју заслужује и брзо дјеловати како би подржали принципе међународног права.
2. Народна скупштина Републике Српске ову протестну ноту прослијеђује српској чланици Предсједништва Босне и Херцеговине Жељки Цвијановић на знање и даље поступање;“

***са*** (присутно 65, гласало 65) ***65 гласова за, ниједним против и ниједан посланик се није уздржао од гласања (двотрећинском већином усвојен је* Протест против кршења Општег оквирног споразума за мир у Босни и Херцеговини и Општег међународног права*).***

**Ад – 3:** **Приједлог декларације о противљењу отварању рудника литијума, бора, натријума, стронцијума, калијума и пратеће асоцијације елемената на територији општине Лопаре – грађанска иницијатива**

У име предлагача уводно излагање поднио је Радо Савић, начелник Општине Лопаре.

У посланичкој расправи, учествовали су: Милан Трнинић, Ђорђе Вучинић, Маја Драгојевић Стојић, Тања Вукомановић, Томица Стојановић, Огњен Бодирога, Славиша Марковић, Игор Црнадак, Загорка Граховац, Радислав Дончић, Миланко Михајилица, Небојша Вукановић, Зоран Стевановић, Срђан Тодоровић и Срђан Мазалица.

Криви навод или реплику, имали су: Милан Петровић, Милан Трнинић, Славиша Марковић, Ђорђе Вучинић, Небојша Вукановић и Срђан Тодоровић.

Повреду Пословника, пријавили су Срђан Тодоровић и Небојша Вукановић.

Закључена је расправа.

Завршну ријеч о овој тачки дневног реда поднио је Радо Савић, начелник Општине Лопаре.

У***дану за гласање****,*23. маја 2024. године, посланици су приступили изјашњавању о Приједлогу декларације.

**Декларација о противљењу отварању рудника литијума, бора, натријума, стронцијума, калијума и пратеће асоцијације елемената на територији општине Лопаре** није *усвојена*(присутно 64, гласало 21) ***21 глас за, ниједан против и ниједан посланик се није уздржао од гласања.***

**Ад – 4: Приједлог закона о измјени и допуни Закона о порезу на добит – по хитном поступку**

У име предлагача уводно излагање поднијела је Слободанка Поповић, помоћник министра финансија Републике Српске.

О овој тачки дневног реда није било посланичке расправе, а ни завршне ријечи.

Закључена је расправа.

У***дану за гласање****,*23. маја 2024. године, посланици су приступили изјашњавању о Приједлогу закона.

**Закон о измјени и допуни Закона о порезу на добит *усвојен је са*** (присутно 64, гласало 63) ***60 гласова за, ниједним против и 3 посланика су се уздржала од гласања.***

**Ад – 5: Приједлог закона о измјенама и допунама Закона о платама запослених у институцијама правосуђа Републике Српске – по хитном поступку**

У име предлагача уводно излагање поднио је Милош Букејловић, министар правде Републике Српске.

О овој тачки дневног реда није било посланичке расправе, а ни завршне ријечи.

У***дану за гласање****,*23. маја 2024. године, посланици су приступили изјашњавању о Приједлогу закона.

**Закон о измјенама и допунама Закона о платама запослених у институцијама правосуђа Републике Српске *усвојен је са*** (присутно 64, гласало 63) ***60 гласова за, ниједним против и 3 посланика су се уздржала од гласања.***

**Ад – 6: Приједлог закона о измјени и допунама Закона о јавним тужилаштвима Републике Српске – по хитном поступку**

У име предлагача уводно излагање поднио је Милош Букејловић, министар правде Републике Српске.

О овој тачки дневног реда није било расправе, а ни завршне ријечи.

У***дану за гласање****,*23. маја 2024. године, посланици су приступили изјашњавању о Приједлогу закона.

**Закон о измјени и допунама Закона о јавним тужилаштвима Републике Српске *усвојен је са*** (присутно 64, гласало 62) ***44 гласа за, 4 против и 14 посланика се уздржало од гласања.***

**Ад – 7: Приједлог закона** **о измјенама и допунама Закона о полицији и унутрашњим пословима – по хитном поступку**

У име предлагача уводно излагање поднио је Синиша Каран, министар унутрашњих послова Републике Српске.

У посланичкој расправи, учествовали су: Драгомир Васић, Диана Чекић, Небојша Вукановић, Загорка Граховац и Радислав Дончић.

Драгомир Васић поднио је амандман.

Закључена је расправа.

Завршну ријеч о овој тачки дневног реда поднио је Синиша Каран, министар унутрашњих послова Републике Српске.

У***дану за гласање****,*23. маја 2024. године, посланици су приступили изјашњавању о амандману и Приједлогу закона.

У име предлагача о поднесеном амандману изјаснио се представник Министарства унутрашњих послова да се амандман не прихвата.

Након изјашњења о амандману од стране предлагача, Драгомир Васић је тражио изјашњавање о неприхваћеном амандману:

* амандман 1 – није прихваћен (присутно 64, гласало 26) ***26 гласова за, ниједан против и ниједан посланик се није се уздржао од гласања.***

**Закон о измјенама и допунама Закона о полицији и унутрашњим пословима *усвојен је са*** (присутно 64, гласало 63) ***63 гласа* *за, ниједним против и ниједан посланик се није уздржао од гласања.***

**Ад – 8: Приједлог закона о заштити природе**

У име предлагача уводно излагање поднио је Душко Соломун, помоћник министра за просторно уређење, грађевинарство и екологију Републике Српске.

У посланичкој расправи, учествовали су: Томица Стојановић, Огњен Бодирога, Маја Драгојевић Стојић, Мирсад Дуратовић, Ђорђе Вучинић, Небојша Вукановић, Радислав Дончић, Загорка Граховац, Миланко Михајилица, Огњен Вукојевић, Славиша Марковић и Александар Трнинић.

Криви навод или реплику имао је Небојша Вукановић.

Закључена је расправа.

Завршну ријеч о овој тачки дневног реда поднио је Душко Соломун, помоћник министра за просторно уређење, грађевинарство и екологију Републике Српске.

У***дану за гласање****,*23. маја 2024. године, посланици су приступили изјашњавању о Приједлогу закона.

**Закон о заштити природе *усвојен је са*** (присутно 64, гласало 64)***49 гласова* *за, ниједним против и 15 посланика се уздржало од гласања.***

**Ад – 9: Приједлог закона о припајању дијела Града Зворник Општини Лопаре**

У име предлагача уводно излагање поднио је Ђорђе Папак, помоћник министра управе и локалне самоуправе Републике Српске.

По овој тачки дневног реда није било расправе ни завршне ријечи.

Закључена је расправа.

У***дану за гласање****,*23. маја 2024. године, посланици су приступили изјашњавању о Приједлогу закона.

**Закон о припајању дијела Града Зворник Општини Лопаре *усвојен је са*** (присутно 64, гласало 64) ***63 гласа* *за, 1 против и ниједан посланик се није уздржао од гласања.***

**Ад – 10: Приједлог закона о измјенама и допунама Закона о посебном режиму извршења казне затвора**

У име предлагача уводно излагање поднио је Милош Букејловић, министар правде Републике Српске.

У посланичкој расправи учествовао је Небојша Вукановић.

Повреду Пословника пријавио је Небојша Вукановић.

Закључена је расправа.

Није било завршне ријечи.

У***дану за гласање****,*23. маја 2024. године, посланици су приступили изјашњавању о Приједлогу закона.

**Закон о измјенама и допунама Закона о посебном режиму извршења казне затвора**

***усвојен је са*** (присутно 64, гласало 62)***58 гласова* *за, 1 против и 3 посланика су се уздржала од гласања.***

**Ад – 11: Нацрт закона о положају и овлашћењима Црвеног крста Републике Српске**

У име предлагача уводно излагање поднио је Миленко Грујичић, помоћник министра здравља и социјалне заштите Републике Српске.

У име Законодавног одбора Извјештај је поднио Младен Илић, предсједник Одбора.

По одлуци Колегијума посланицима се обратио генерални секретар Црвеног крста Републике Српске Рајко Лазић.

У посланичкој расправи, учествовали су: Небојша Вукановић, Ненад Лаловић, Перо Ђурић и Радослав Дончић.

Криви навод или реплику, имали су: Небојша Вукановић, Ненад Лаловић и Огњен Бодирога.

Закључак о јавној расправи поднио је Законодавни одбор.

Закључена је расправа.

Завршну ријеч о овој тачки дневног реда поднио је Миленко Грујичић, помоћник министра здравља и социјалне заштите Републике Српске.

У***дану за гласање****,*23. маја 2024. године, посланици су приступили изјашњавању о Нацрту закона и закључку о јавној расправи.

**Нацрт закона о положају и овлашћењима Црвеног крста Републике Српске *усвојен је са*** (присутно 64, гласало 64) ***64 гласа* *за, ниједним против и ниједан посланик се није уздржао од гласања.***

**Закључак о јавној расправи *усвојен је са*** (присутно 64, гласало 64) ***64 гласа* *за, ниједним против и ниједан посланик се није уздржао од гласања.***

**Ад – 12: Нацрт закона о измјенама и допунама Закона о мјерама безбједности у пословању готовим новцем и другим вриједностима – приједлог др Ненада Стевандића, предсједника Народне скупштине**

У име предлагача уводно излагање поднио је др Ненад Стевандић, предсједник Народне скупштине.

У посланичкој расправи, учествовали су: Диана Чекић, Тања Вукомановић и Небојша Вукановић.

Закључена је расправа.

Завршну ријеч о овој тачки дневног реда поднио је др Ненад Стевандић, предсједник Народне скупштине.

У***дану за гласање****,*23. маја 2024. године, посланици су приступили изјашњавању о Нацрту закона.

**Нацрт закона о измјенама и допунама Закона о мјерама безбједности у пословању готовим новцем и другим вриједностима *усвојен је са*** (присутно 64, гласало 64) ***64 гласа* *за, ниједним против и ниједан посланик се није уздржао од гласања.***

**Ад – 13: Нацрт закона о измјенама и допунама Закона о девизном пословању**

У име предлагача уводно излагање поднијела је Сњежана Рудић, помоћник министра финансија Републике Српске.

О овој тачки дневног реда није било расправе, а ни завршне ријечи.

Закључена је расправа.

У***дану за гласање****,*23. маја 2024. године, посланици су приступили изјашњавању о Нацрту закона.

**Нацрт закона о измјенама и допунама Закона о девизном пословању *усвојен је са*** (присутно 64, гласало 64) ***48 гласова* *за, ниједним против и 16 посланика се уздржало од гласања.***

**Ад – 14: Нацрт закона о измјенама и допунама Закона о боравишној такси**

У име предлагача уводно излагање поднио је Предраг Тешић, помоћник министра трговине и туризма Републике Српске.

У посланичкој расправи, учествовали су: Диана Чекић, Небојша Вукановић и Милица Ијачић.

Повреду Пословника имали су Небојша Вукановић и Ђорђе Вучинић.

Закључак о јавној расправи поднио је Одбор за трговину и туризам.

Закључена је расправа.

Завршну ријеч о овој тачки дневног реда поднио је Предраг Тешић, помоћник министра трговине и туризма Републике Српске.

У***дану за гласање****,*23. маја 2024. године, посланици су приступили изјашњавању о Нацрту закона и закључку о јавној расправи.

**Нацрт закона о измјенама и допунама Закона о боравишној такси *усвојен је са*** (присутно 64, гласало 63) ***47 гласова* *за, 3 против и 13 посланика се уздржало од гласања.***

***Закључак о јавној расправи усвојен је са*** (присутно 63, гласало 62) ***61 гласом* *за, ниједним против и 1 посланик се уздржао од гласања.***

**Ад –** **15: Извјештај о раду Министарства унутрашњих послова Републике Српске за 2023. годину**

У име предлагача уводно излагање поднио је Срђан Обрадовић, начелник Управе за правне и кадровске послове у Министарству унутрашњих послова Републике Српске.

У посланичкој расправи, учествовали су: Огњен Бодирога, Маја Драгојевић Стојић, Ђорђе Вучинић, Тања Вукомановић, Игор Црнадак и Томица Стојановић.

У ***Дану за гласање*** одсуство су најавили: Милица Ловрић, Мирела Кајкут Зељковић, Зоран Кокановић, Мирсад Дуратовић, Милан Савановић, Жељко Дубравац, Максим Скоко, Небојша Дринић, Николина Шљивић, Предраг Нешић, Вукота Говедарица, Мирјана Орашанин, Рамиз Салкић, Амир Хуртић, Милка Савић, Диана Чекић, Петко Ранкић, Славен Ристић и Радојица Видовић.

**Наставак Девете редовне сједнице**

**Народне скупштине Републике Српске,**

**одржан 28. маја 2024. године**

Предсједник Народне скупштине је отворио наставак засједања Девете редовне сједнице и констатовао да постоји кворум, те да су одсуство са сједнице најавили народни посланици: Борис Пашалић, Зоран Кокановић, Мирјана Орашанин, Милан Петровић, Милан Савановић, Жељко Дубравац, Милан Милаковић, Саша Грбић, Николина Шљивић, Предраг Нешић, Рамиз Салкић и неколико народних посланика најавило је кашњење.

Предсједник је обавијестио присутне да ће се радити продужено док се не апсолвирају преостале тачке дневног реда, а да ће ***дан за гласање*** бити по окончању расправа.

У наставку Девете редовне сједнице разматрале су се преостале тачке усвојеног дневног реда, и то:

1. Извјештај о раду Министарства унутрашњих послова Републике Српске за 2023. годину;
2. Извјештај о раду и финансијски извјештај Комисије за концесије Републике Српске за 2023. годину;
3. Годишњи извјештај Омбудсмана за дјецу за 2023. годину;
4. Годишњи извјештај Високог судског и тужилачког савјета Босне и Херцеговине за 2023. годину;
5. Годишњи извјештај о резултатима активности Институције омбудсмана за људска права Босне и Херцеговине за 2023. годину;
6. Информација о одлукама о помиловању у 2023. години;
7. Информација о обавезама које за Босну и Херцеговину и Републику Српску проистичу из процеса придруживања Европској унији са прегледом мјера и активности реализованих током 2023. године;
8. Приједлог одлуке о прихватању задужења Републике Српске код Развојне банке Савјета Европе по Пројекту реконструкције, изградње и опремања објеката четири психијатријске установе Републике Српске;
9. Приједлог одлуке о давању сагласности за отуђење покретне имовине – службених возила ЈП „Радио-телевизији Републике Српске“;
10. Приједлог закона о посебном регистру и јавности рада непрофитних организација;
11. Избор и именовање.

**Ад – 15: Извјештај о раду Министарства унутрашњих послова Републике Српске за 2023. годину**

Наставак разматрања тачке 15.

У посланичкој расправи, учествовали су: Славиша Марковић, Миланко Михајилица, Мирна Савић Бањац, Игор Жунић, Небојша Вукановић, Вукота Говедарица и Мирсад Дуратовић.

Криви навод или реплику имали су Срђан Мазалица, Небојша Вукановић.

Клуб посланика ПДП поднио је два закључка.

Закључена је расправа.

Завршну ријеч о овој тачки дневног реда поднио је Синиша Каран, министар унутрашњих послова Републике Српске.

У***дану за гласање****,*28. маја 2024. године, посланици су приступили изјашњавању о Извјештају и закључцима.

**Извјештај о раду Министарства унутрашњих послова Републике Српске за 2023. годину *усвојен је са*** (присутно 64, гласало 64) ***50 гласова* *за, 6 против и 8 посланика се уздржало од гласања.***

**Закључак од 23. маја 2024**. **године** *није усвојен* (присутно 64, гласало 18) ***16 гласова* *за, 1 против и 1 посланик се уздржао од гласања.***

**Закључак од 28. маја 2024**. **године** *није усвојен* (присутно 64, гласало 14) ***13 гласова* *за, ниједан против и 1 посланик се уздржао од гласања.***

**Ад – 16: Извјештај о раду и финансијски извјештај Комисије за концесије Републике Српске за 2023. годину**

У име предлагача уводно излагање поднијела је Маја Шупут, предсједник Комисије за концесије Републике Српске.

У посланичкој расправи, учествовали су: Небојша Вукановић, Тања Вукомановић, Дарко Берјан, Славиша Марковић, Вукота Говедарица, Миланко Михајилица, Томица Стојановић, Загорка Граховац, Маја Драгојевић Стојић и Огњен Бодирога.

Криви навод или реплику, имали су: Милутин Тасовац, Небојша Вукановић, Славиша Марковић, Огњен Куљић и Миланко Михајилица.

Повреду Пословника имао је Небојша Вукановић.

Закључена је расправа.

Завршну ријеч о овој тачки дневног реда поднијела је Маја Шупут, предсједница Комисије за концесије Републике Српске.

У***дану за гласање****,*28. маја 2024. године, посланици су приступили изјашњавању о Извјештају.

**Извјештај о раду и финансијски извјештај Комисије за концесије Републике Српске за 2023. годину *усвојен је са*** (присутно 64, гласало 64) ***50 гласова* *за, 14 против и ниједан посланик се није уздржао од гласања.***

**Ад – 17: Годишњи извјештај Омбудсмана за дјецу за 2023. годину**

У име предлагача уводно излагање поднијела је Гордана Рајић, омбудсман за дјецу Републике Српске.

У посланичкој расправи, учествовали су: Небојша Вукановић, Тања Вукомановић, Небојша Дринић, Мирна Савић Бањац, Маја Драгојевић Стојић и Загорка Граховац.

Криви навод или реплику имала је Жељка Стојичић, министар просвјете и културе Републике Српске.

Закључена је расправа.

Завршну ријеч о овој тачки дневног реда поднијела је Гордана Рајић, омбудсман за дјецу Републике Српске.

У***дану за гласање****,*28. маја 2024. године, посланици су приступили изјашњавању о извјештају.

**Годишњи извјештај Омбудсмана за дјецу за 2023. годину *усвојен је са*** (присутно 64, гласало 62) ***62 гласа* *за, ниједним против и ниједан посланик се није уздржао од гласања.***

**Ад – 18: Годишњи извјештај** **Високог судског и тужилачког савјета Босне и Херцеговине за 2023. годину**

У име предлагача уводно излагање поднијела је Жељка Фабић, члан Високог судског и тужилачког савјета Босне и Херцеговине.

У посланичкој расправи, учествовали су: Небојша Вукановић, Миланко Михајилица, Срђан Мазалица, Ђорђе Вучинић и Недељко Гламочак.

Криви навод или реплику имали су Небојша Вукановић и Мирсад Дуратовић.

Повреду Пословника, имао је Небојша Вукановић (члан 140 – није усвојен – присутно 65, гласало 11 – ***11 за, ниједан против и ниједан посланик се није уздржао од гласања).***

Закључена је расправа.

Завршну ријеч о овој тачки дневног реда поднијела је Жељка Фабић, члан Високог судског и тужилачког савјета Босне и Херцеговине.

У***дану за гласање****,*28. маја 2024. године, посланици су Годишњи извјештај примили к знању.

**Ад – 19: Годишњи извјештај о резултатима активности Институције омбудсмана за људска права Босне и Херцеговине за 2023. годину**

У име предлагача уводно излагање поднио је Недељко Врањеш, омбудсман за људска права БиХ.

У посланичкој расправи, учествовали су: Ђорђе Вучинић, Маја Драгојевић Стојић, Загорка Граховац и Небојша Вукановић.

Закључена је расправа.

Завршну ријеч о овој тачки дневног реда поднио је Недељко Врањеш, омбудсман за људска права БиХ.

У***дану за гласање****,*28. маја 2024. године, посланици су Извјештај примили к знању.

**Ад – 20: Информација о одлукама о помиловању у 2023. години**

У име предлагача уводно излагање поднијела је Јелена Пајић Баштинац, генерални секретар у Кабинету предсједника Републике Српске.

У посланичкој расправи, учествовали су: Небојша Вукановић, Томица Стојановић, Милица Ијачић, Срђан Мазалица и Биљана Петковић.

Криви навод или реплику, имали су: Срђан Мазалица, Ања Љубојевић, Илија Таминџија, Небојша Вукановић, Милица Ијачић, Ђорђе Вучинић, Томица Стојановић и др Ненад Стевандић.

Закључена је расправа.

О овој тачки није било завршне ријечи.

У***дану за гласање****,*28. маја 2024. године, посланици су Информацију примили к знању.

**Ад – 21: Информација о обавезама које за Босну и Херцеговину и Републику Српску проистичу из процеса придруживања Европској унији са прегледом мјера и активности реализованих током 2023. године**

У име предлагача уводно излагање поднијела је Радмила Драгишић, представник Министарства.

У посланичкој расправи, учествовао је Небојша Вукановић.

Закључена је расправа.

Завршну ријеч о овој тачки дневног реда поднијела је Радмила Драгишић, представник Министарства.

У***дану за гласање****,*28. маја 2024. године, посланици су приступили изјашњавању о Информацији.

**Информација о обавезама које за Босну и Херцеговину и Републику Српску проистичу из процеса придруживања Европској унији са прегледом мјера и активности реализованих током 2023. године *усвојена је са*** (присутно 64, гласало 63) ***49 гласова* *за, 3 против и 11 посланика се уздржало од гласања.***

**Ад – 22: Приједлог одлуке о прихватању задужења Републике Српске код Развојне банке Савјета Европе по Пројекту реконструкције, изградње и опремања објеката четири психијатријске установе Републике Српске**

У име предлагача уводно излагање поднијела је Сњежана Рудић, помоћник министра финансија Републике Српске.

У посланичкој расправи, учествовали су: Небојша Вукановић, Драган Брдар и Славиша Марковић.

Закључена је расправа.

Завршну ријеч о овој тачки дневног реда поднијела је Сњежана Рудић, помоћник министра финансија Републике Српске.

У***дану за гласање****,*28. маја 2024. године, посланици су приступили изјашњавању о Приједлогу одлуке.

**Одлука о прихватању задужења Републике Српске код Развојне банке Савјета Европе по Пројекту реконструкције, изградње и опремања објеката четири психијатријске установе Републике Српске *усвојена је са*** (присутно 64, гласало 64) 64 ***гласа* *за, ниједним против и ниједан посланик није се уздржао од гласања.***

**Ад – 23: Приједлог одлуке** **о давању сагласности за отуђење покретне имовине – службених возила ЈП „Радио-телевизији Републике Српске“**

У име предлагача уводно излагање поднио је Невен Бућан, предсједник Управног одбора.

У посланичкој расправи, учествовали су Небојша Вукановић и Томица Стојановић.

Повреду Пословника имао је Драган Брдар.

Закључена је расправа.

О овој тачки дневног реда није било завршне ријечи.

У***дану за гласање****,*28. маја 2024. године, посланици су приступили изјашњавању о Приједлогу одлуке.

**Одлука о давању сагласности за отуђење покретне имовине – службених возила ЈП „Радио-телевизији Републике Српске“ *усвојена је са*** (присутно 64, гласало 62) ***55 гласова* *за, 6 против и 1 посланик се уздржао од гласања.***

**Ад – 24: Приједлог закона о посебном регистру и јавности рада непрофитних организација**

У име Владе Републике Српске Милош Букејловић, министар правде је на основу члана 203 став 3 Пословника Народне скупштине Републике Српске повукао из скупштинске процедуре тачку 24 – Приједлог закона о посебном регистру и јавности рада непрофитних организација.

**Ад – 25: Избор и именовање**

Илија Таминџија, предсједник Комисије за избор и именовање, поднио је извјештаје о разматрању приједлога, за:

* избор предсједника Управног одбора Агенције за осигурање Републике Српске;
* избор три члана Управног одбора Агенције за осигурање Републике Српске;
* избор три члана Управног одбора „Радио-телевизије Републике Српске“;
* оставке у Савјету националних мањина Републике Српске.

У посланичкој расправи, учествовали су: Небојша Вукановић, Тања Вукомановић, Миланко Михајилица и Мирсад Дуратовић.

Криви навод или реплику имао је Срђан Тодоровић.

У***дану за гласање****,*28. маја 2024. године, посланици су приступили изјашњавању о одлукама.

* **Горан Рачић изабран је за предсједника Управног одбора Агенције за осигурање Републике Српске** на период од пет година **с*а*** (присутно 64, гласало 64) ***50 гласова за, 7 против и 7 посланика се уздржало од гласања.***
* **Бошко Мекињић изабран је за члана Управног одбора Агенције за осигурање Републике Српске** на период од пет година **с*а*** (присутно 64, гласало 63) ***49 гласова за, 7 против и 7 посланика се уздржало од гласања.***
* **Милан Марковић изабран је за члана Управног одбора Агенције за осигурање Републике Српске** на период од пет година **с*а*** (присутно 64, гласало 64) ***50 гласова за, 7 против и 7 посланика се уздржало од гласања.***
* **Ведрана Врховац изабрана је за члана Управног одбора Агенције за осигурање Републике Српске** на период од пет година **с*а*** (присутно 64, гласало 64) ***50 гласова за, 6 против и 8 посланика се уздржало од гласања.***
* **Предраг Ујић** није изабран **за члана Управног одбора „Радио-телевизије Републике Српске“ из реда српског народа** (присутно 64, гласало 15) ***ниједан за, 6 против и 9 посланика се уздржало од гласања.***
* **Саша Андријашевић изабран је за члана Управног одбора „Радио-телевизије Републике Српске“ из реда хрватског народа** (присутно 64, гласало 64) ***50 гласова за,7 против и 7 посланика се уздржало од гласања.***
* **Драгана Чавка изабрана је за члана Управног одбора „Радио-телевизије Републике Српске“ из реда бошњачког народа** (присутно 64, гласало 61) **46 *гласова за, 10 против и 5 посланика се уздржало од гласања.***
* Одлуку о оставци **Марженке Андуајевић** на мјесто члана у Савјету националних мањина примили су к знању.

У ***Дану за гласање*** одсуство су најавили: Борис Пашалић, Зоран Кокановић, Мирјана Орашанин, Милан Петровић, Милан Савановић, Жељко Дубравац, Саша Грбић, Николина Шљивић, Предраг Нешић, Славенко Ристић, Рамиз Салкић, Амир Хуртић, Игор Црнадак, Небојша Дринић, Маја Драгојевић Стојић, Огњен Бодирога, Милка Савић, Тања Вукомановић и Радислав Дончић.

Овим је окончан рад о дневном реду Девете редовне сједнице Народне скупштине Републике Српске.

У складу са чланом 174 став 10 Пословника саставни дио овог записника су стенограм од 517 страна, тонски и видео-запис Девете редовне сједнице Народне скупштине Републике Српске.

**ГЕНЕРАЛНИ СЕКРЕТАР ПРЕДСЈЕДНИК**

**НАРОДНЕ СКУПШТИНЕ НАРОДНЕ СКУПШТИНЕ**

***Боран Босанчић Др Ненад Стевандић***